
V nedeljo, 24. novembra 2013, so v Begunjah pri Cerknici po 70 letih pokopali žrtve s partizanskega morišča na Mačkovcu.
Nagovor arhidiakona mons. Francija Petriča pri maši

Spoštovani žalujoči domači, dragi duhovniki, vsi gostje, posebno mag. Jože Dežman in župan občine Cerknica g. Marko Rupar, cenjeni žalujoči zbor!

V Menišiji, na tem lepem koščku v srcu slovenske zemlje, ki so ga nekoč imeli na skrbi kartuzijanski menihi iz Bistre, smo zbrani na praznik Kristusa Kralja s posebnim razlogom. Sklepamo cerkveno leto, pa tudi leto vere, ki ga je ob 50. obletnici začetka drugega vatikanskega koncila razglasil zaslužni papež Benedikt XVI. Za 40 Notranjcev, vaših rojakov, večine izmed njih iz župnij Stari trg pri Ložu in Begunje, pa se končuje 70-letno »čakanje« na dostojen pokop in  počitek v blagoslovljeni zemlji v senci zvonika farne cerkve sv. Jerneja, iz katerega jim danes v slovo pojo zvonovi. Današnji dogodek je zato res v mnogih odtenkih zgodovinski, za vse poučen in povsem enkraten v tisočletni preteklosti teh krajev in tudi naše domovine države Slovenije.

Praznik Jezusa Kristusa, kralja vesoljstva, je sicer še mlad, njegova vsebina pa je stara toliko kot krščanstvo. Naziv »Kristus« namreč ni nič drugega kot grška beseda Mesija, Maziljenec, Kralj. Jezus je tako resnično kralj, da nosi kraljevski naslov že v svojem imenu. Zadnje dni svojega življenja na zemlji pa je Jezus pokazal, da njegovo kraljestvo ni od tega sveta in da ga ne vzpostavlja s silo, s prevratom in orožjem.  Bistvo Kristusovega kraljestva se nam najbolj razodene na veliki petek. Tako nas evangelij danes vodi na nenavaden kraj, vodi nas na Kalvarijo, kjer je zasajen križ. »Ta je judovski kralj«, se glasi napis nad Križanim. Oblikoval ga je Pilat v porogljiv izziv Judom. Vojaki, ki so ga brali, so Kristusa zasmehovali. Po​dobno so se iz njega norčevali judovski voditelji: »Če si judovski kralj, reši samega sebe.« 
Ob evangeliju torej vidimo: Jezusov edini prestol je križ, njegova krona ni iz zlata in dragih kamnov, temveč je trnjeva; njegova postava ni nasilje, ampak je postava ljubezni in pravice. Ko se poglobimo v njegov nauk, spoznamo tudi, kakšno je njegovo kraljestvo. To je »kraljestvo resnice in življenja, svetosti in milosti, pravičnosti, miru in ljubezni«, pravi današnji praznični hvalospev. V njem torej ne vlada boj proti zunanjim sovražnikom, ampak boj proti kraljestvu teme, greha in zla, boj proti satanu, ki ga Jezus sam imenuje »vladar tega sveta«. Jezusovo kraljestvo je onkraj minljivega, onkraj greha in smrti. Njegovo kraljestvo je kraljestvo večne sreče in blaženosti, je prostor popolnega življenja. Zato je v tem svetu tako krhko in nenasilno, kakor njegov kralj, ki jezdi na osliču ali visi pribit na les križa. Vendar prav to njegovo kraljevanje napravlja, da je življenje na tem svetu človeško in vredno življenja. Vredno je živeti zato, ker obstajajo dobrota, resnica, pravičnost in zvestoba in ker vemo, da je vse to v najvišji meri Bog sam. Današnji evangelij in z njim praznik kažeta na nekaj, kar je močnejše od greha, kažeta na bolj vzvišeno in pomembno resnico, na Kristusovo ljubezen, ki je silnejša od zla in od smrti. Prav tu na križu se Kristus izkaže, kdo v resnici je: On je ljubezen. On lju​bi do konca. Ne le z besedami, marveč tudi z dejanji. Ne misli nase, ampak na druge. Najprej prosi odpuščanja za tiste, ki so ga križali, nato s svojo božjo ljubeznijo navdihne nesrečnika na svoji desnici, ki je obsojen in umira, da v groznem trenutku sprejme luč milosti, s tem, ko se odpre ljubezni.

V takega Kristusa, kakor nam ga slika današnji evangelij, so izpovedovali vero tudi naši pokojni, posebno ti, od katerih se danes poslavljamo. Ta prizor je navdihnil begunjskega župnika Viktorja Turka, da je le malo pred svojo smrtjo naslikal podobo Križanega na Kalvariji, ki jo imamo za današnjo priložnost v glavnem oltarju. Podoba je v temnih barvah, kakor da bi bil slutil mučeniško smrt, ki je čakala njega in veliko število njegovih faranov. V begunjski občini je bilo pri 1.776 prebivalcih med vojno in po njej kar 329 žrtev. Pomislimo, ti ljudje so pred smrtjo doživeli dva pomembna verska dogodka: evharistični kongres leta 1935 in kongres Kristusa Kralja leta 1939. (Morda so se ju celo udeležili.) Čeprav sta za mnoge ostala le veliki verski manifestaciji, pa je bil njun namen povsem duhovne narave – utrditi in poglobiti vero med slovenskim ljudstvom. Tisto vero, ki jo izpovedujemo tudi danes, ko smo zbrani okrog oltarja ob poslušanju božje besede in obhajanju evharistije. Najbrž niti v snu niso pričakovali, da jih bo češčenje Kristusa Kralja pripravilo na smrt, kjer mu bodo povsem podobni. In tu smo pri skrivnosti dobrega in zla v svetu, skrivnosti, ki je tudi današnji svet ne zna razumeti in sprejeti. Mnogi dobri ljudje tudi danes doživljajo svojo kalvarijo: posmeh, porog, norčevanje, poniževanje, lažne obtožbe in grožnje samo zaradi svojega prepričanja. Mnogim se zdi, da zmagujejo v tem svetu le nasilje, krivica, laž, a zgled križanega Kristusa nas vabi in nam govori: le v odpuščanju, le v ljubezni je prava zmaga, je življenje, je prihodnost. Tudi za Menišijo, tudi za Notranjsko in tudi za našo mlado državo Slovenijo.

Česa se pravzaprav spominjamo? Najprej smrti nedolžnih 40 Slovencev, ujetnikov partizanske vojske, ljudi z imenom in priimkom, ki so jim drugi ljudje, zaslepljeni s sovraštvom, brez kakršnekoli sodbe, na zelo krut način vzeli življenje. Po kraju zločina so jih poimenovali žrtve z Mačkovca. Storilci zločina so šli še dlje, vzeli so jim pravico do groba in mirnega počitka. Povsod, kjer je človek, ga je treba spodobno pokopati. Ne pokopati človeka pomeni ne spoštovati človeškega življenja. V naši civilizaciji je tako, da se ljudi pokoplje. To je osnovna norma. Njihova telesa pa so pustili ležati sredi gozda, prepuščena divjim živalim, zato je naša bolečina toliko večja. Tu bi moralo biti danes 40 krst, pa je ena sama ... Na koncu, kar je najhuje, so pobitim odrekli tudi dostojanstvo in pravico do dobrega imena. Ni se jih smelo pokopati, prepovedano je bilo zanje zvoniti in jih javno imenovati. Danes jih zato sprejemamo v svojo sredo, vračamo jim ime: bili so ljudje, vaši rojaki, Slovenci in kristjani. Danes molimo zanje, za vsakega posebej, kot smo slišali na začetku maše. Prepričani smo tudi, da s tem pokopom postaja naša zgodovina jasnejša, zgodovinopisje jih v prihodnje ne bo moglo obiti in ne opravičevati zločinskega dejanja.

Ob tem žalnem dogodku pa mislimo še na nekoga: na njihove domače, tiste, ki so morali zaradi njihove smrti vsa leta totalitarnega režima prenašati laži, krivice, trpinčenja, ponižanja in zapostavljanja. Ob teh in drugih žrtvah vojne in revolucije na naših tleh ne moremo tudi mimo domneve, kako bi se godilo našemu narodu danes, če bi te generacije ne bile končale v breznih, rudniških rovih in tankovskih jarkih. Najboljši odgovor je sin vašega rojaka Lojzeta Opeke, nominiranec za Nobelovo nagrado, Pedro Opeka. Prav te dni hodi po domovini svojih staršev. Koliko dobrega naredi lahko že en sam človek! Koliko več dobrega in koristnega za naš narod in svet bi naredili potomci mož in žena, ki sta jim vojna vihra in predvsem revolucionarno nasilje vzela življenje. In tega blagoslova dobrih, sposobnih in poštenih ljudi, ki bi nas potegnili iz brezna, kamor so nas zapeljali koristolovci in nesposobneži, nam danes močno manjka! Zato ponavljamo s tega svetega kraja, kot so poudarjali mnogi dobri možje in žene: nikoli več vojne, ustavimo sovraštvo, zavrnimo potvarjanje zgodovine in širjenje laži, ki nam še vedno vladajo! Skupaj s Kristusom pa ob tej žalni slovesnosti zopet ponavljamo vsem, ki so zagrešili ta zločin in ga še danes zagovarjajo: »Oče, odpusti jim!« Rajni, od katerih se danes poslavljamo, so že dosegli božjo sodbo in so jim že zdavnaj odpustili. Kot kristjani, ki verujemo in vemo, da je Bog pravičen sodnik, odpuščamo tudi mi. Bog je usmiljen in dober, naj njegovo usmiljenje doseže vsa skesana, pa tudi nespokorjena srca.

Dragi bratje in sestre! »Če bi ded naš ne grešil, bi mu v veke bilo živeti,« piše v znameniti pridigi, ki naj bi jo imel freisinški škof Abraham pred kakšnimi tisoč leti med našimi predniki. Prvi pisani dokumenti, ki govorijo o obstoju Slovencev, govorijo o veri in o potrebi odrešenja. Ko se danes ob sklepu leta vere poslavljamo od rajnih, ki so umrli kot žrtve revolucionarnega sovraštva, gledamo z vero naprej. Akademik Alojz  Rebula je nekoč zapisal, da so trije odločilni tečaji, ki nas delajo drugačne od drugih: Cerkev, evharistija, Marija. Ker pripadamo »eni, sveti katoliški in apostolski Cerkvi«, kot molimo v veri; ker se vsako nedeljo »zbiramo pri mizi božje besede in evharistije«, ne le zaradi zapovedi obiska nedeljske maše, ampak iz prepričanja, da pri maši prihaja med nas vstali Jezus; ker verjamemo, da je Bog svojo deviško Mater vzel k sebi v nebesa, kjer posreduje in prosi za nas, ki romamo po poti vere, zato smo to, kar smo. To troje je dajalo moč vsem pričevalcem vere iz še ne tako oddaljene preteklosti in v tem iščemo oporo in navdih tudi danes. Če hočemo vedeti, kaj smo in kam gremo, če hočemo, da bomo ostali to, kar so bili naši predniki, če hočemo svetu dati nekaj, česar mu ne more dati nihče drug, potem pričajmo pred njim z vero, upanjem in ljubeznijo. Naj nas danes bodri zavest, da nas v tem podpira tudi priprošnja teh mučencev, ki jih polagamo v blagoslovljeno zemljo. Naj bo po njih blagoslovljena Menišija, Notranjska in naša domovina Slovenija, ki tudi s tem dejanjem postaja bolj prijazna do vseh svojih sinov in hčera. 

Amen.
Jože Dežman, predsednik vladne komisije za grobišča

Žrtve z Mačkovca, mesto mrtvih, vest, nenasilje, mir

Duhovno spričevalo vsake človeške kulture je mesto mrtvih. In slovensko mesto mrtvih je tako, da zanj velja misel dr. Mitje Ferenca: Nepokopani mrtvi niso preteklost, so opozorilo, da je z nami nekaj narobe: »A v smetišča spremenjena grobišča ne morejo biti preteklost. So stvarnost, pred katero si vsaka demokratična država ne sme zakrivati oči.«

Vzporednico s tem stanjem najdemo tudi v Tobitovi knjigi: »Kralj je namreč v svojem besu dal pobiti veliko Izraelovih sinov, jaz pa sem njihova trupla skrivaj odnašal in pokopaval.«

Tiranov bes še vedno divja nad Slovenijo in skuša preprečiti pokop žrtev, ki jih je v besnenju revolucije zalila »vroča lava sovraštva« (Franc Rode). 

Marko Ivan Rupnik je v kapeli Zavoda sv. Stanislava v Šentvidu nad Ljubljano, v kateri je bilo najhujše uničevalno koncentracijsko taborišče za Slovence v vseh treh totalitarnih režimih, ustvaril mozaik, ki gradi na Ezekielovi knjigi. Tam je za suhe kosti napovedano: »Svojega duha denem v vas, da boste oživeli, in vas spet postavim na vašo zemljo.« 

Rupnik je sporočilo svojega mozaika strnil v zdravilno napoved: »... kar je grešno, se očisti; ponižano je povzdignjeno in zavrženo je sprejeto.« (p. Marko Ivan Rupnik)
Pedro (Peter) Opeka je vaš rojak. Njegov oče se je rešil pred pobojem. Bil bi še eden od množice, ki jim ni bilo sojeno, ki so bili žrtve genocida. Če se ne bi rešil, ne bi pričeval. Njegovo pričevanje je vdihnilo življenje »suhim kostem«, iz mraka tabujev jim je vdihnilo osvobodilno moč resnice. Njegov sin dviguje ponižana in razžaljena človeška bitja iz nesreče, revščine, laži, lopovščin … Pa ne samo žive. V torek sem bil na njegovem imenitnem nastopu v Komnu. Tam je povedal, da v Akamasui, v združenju dobri prijatelji, poskrbijo tudi za zavržene mrtve, ki jih pokopavajo na svojih pokopališčih.

Pedro Opeka je v Komnu povedal, kako se bori proti svetu nasilja, laži, revščine, brezupa. Ko se sooča s tistimi zavrženimi, ki jih skuša ozdraviti, pravi, da je njegovo najmočnejše zdravilo odpuščanje. Rekel je, da mu tisti, ki jih skuša potegniti iz razkroja, ne morejo toliko časa lagati/krasti, kolikor jim on lahko odpušča.

Prekop žrtev v Mačkovcu in njihov vstop v javni spomin so omogočili ljudje, ki niso nasilni. Ki se prav tako, kot Pedro Opeka, soočajo z nasilnimi morilci in lažnivci, z odpuščanjem. 

Z nenasiljem proti nasilju.

Z osvobodilno močjo resnice proti uničevalnemu nasilju laži. 

Toliko časa smo morali lagati, pa resnica zmaguje.

Toliko časa niso bili pokopani, pa jih je vendar treba pokopati.

Toliko časa smo častili zločin, pa je zločin obsojen. Poboj vojnih ujetnikov in civilistov v Mačkovcu je vojni zločin, ki ne zastara. 

Odpustiti sebi in drugim za življenje v laži, v »malikovanju zločina«. (Narte Velikonja)

Gradnjo novega sveta Pedro Opeka gradi na toplini, moči sožitja, sobivanja, dogovora: zaupati, spoštovati, učiti se, urejati, vrniti človeško dostojanstvo.

Tudi Slovenija dviga mrtve iz smetišč, se vrača k zdravi pameti, k dostojanstvu človeške osebe, k človekovim pravicam.

Razgledi po svetu, kjer se prav tako soočajo s posledicami množične smrti, genocida, nam prinašajo zahtevno naročila, da »vsako poročilo o smrti spomni na edinstveno življenje, toda ne more ga nadomestiti. Ne moremo samo prešteti števila mrtvih, ampak moramo sprejeti vsako žrtev kot posameznika.«

Ne samo umorjenega, tudi kulturo, ki je bila napadena.

Svojce, ki so bili diskriminirani, stigmatizirani, segregirani.

Zapostavljeni, zasramovani, izključeni.

Če imamo opravka z vojnim zločinom, ki ne zastara, potem je še vedno pravna država tista, ki naj preganja zločinca in zaščiti žrtev.

Partizani Loške brigade so imeli v teh dneh več kot eno priložnost, da bi priznali, da bi se opravičili, da bi povedali, da ni bilo tako, kot je bilo predstavljeno javnosti. Vendar ne – skrili so se, izginili. Zato raziskujemo, se pogovarjamo, skušamo preseči ohromelost zaradi zločinov, ki so nas prizadeli. S sočutjem, ljubeznijo, ljubeznivostjo. Da bi razumeli prednike, jih vse sprejeli. Da se ne bo več dogajalo, da bi komu jemali pravico do groba, spomina, žalovanja.
Bert Hellinger deluje kot psihoterapevt. Njegovo zdravljenje je sestavljanje – vključevanje tistih, ki so bili izključeni. Npr. v družinah z žrtvami so izključeni storilci, v družinah s storilci so izključene žrtve. Potem pride v takih družinah do zmešnjave. To pa zato, ker v ozadju deluje kolektivna vest, ki ne prenese, da bi bil kdorkoli izključen. 

Usodni grehi naložijo družinam in širšim človeškim skupnostim (nezavedna) bremena. Za najhujši greh, umor sočloveka, odpuščanje ni dovoljeno, ker je krivda tako velika, da jo krivci lahko le priznajo, prizadeti pa pretrpijo. 

Ko si tako žrtev kot storilec priznata, da ne moreta uiti pred posledicami zločina, ko oba prideta do mej, ki jih ne moreta prestopiti, morata priznati svojo nemoč in se ukloniti svoji usodi. To ju povezuje na globok, človeški način in jima utira pot k spravi. Tisti, ki so sodobniki trpljenja žrtev in storilcev, naj izberejo usmiljenje kot ponižni odgovor. 

Zdravilni recept je brezpogojna ljubezen. Vadba v taki ljubezni. Predstavljajte si, da greste k tistim, ki so vas ranili, vas prizadeli. Recite: »Jaz sem tak kot si ti.« Vsakemu posameznemu recite: »Jaz sem tak kot si ti.«

Potem si predstavljajte tiste, ki ste jim nekaj prizadejali, ki ste jih ranili na kakršen koli način in vsakemu recite: »Jaz sem tak kot si ti. Jaz sem tak kot si ti.« Kaj spoznamo na koncu take vaje? Učinek lahko opišemo z eno besedo: Mir.

Bistvena prvina pri družinskem sestavljanju je sprava, ki združi, kar je bilo razdruženo. Če je bil kdo v neki družini izključen, npr. ker ga imamo za slabega ali za invalidnega ali ker smo ga pozabili, potem je v taki družini nekaj narobe. Pri družinskem sestavljanju to, kar je bilo izključeno, spet vključimo. Tako postane nekaj nepopolnega popolno. Potem se družina pomiri.

V Sloveniji večini družin, skupnosti in ravno tako Slovenija kot država, še kako rabi zdravilni ljubeznivi spravni mir. Upam, da se bomo v tem zdravilnem procesu na tem mestu še srečali. 

Boruta Pahorja, predsednika RS, smo povabili na pogreb. Po pogovoru sva sklenila, da bo Komisijo Vlade RS podprl pri nadaljnjih prizadevanjih za prekop žrtev v Krimski jami in identifikacijo žrtev Mačkovca in Krimske jame. Prišel pa bo na pogreb žrtve Krimske jame, ki ga načrtujemo prav tu, na pokopališču v Begunjah pri Cerknici.

Doslej so pomor na Mačkovcu preučevali Ivo Žajdela, dr. Tone Ferenc, mag. Stane Okoliš, arheološko raziskavo je vodil mag. Draško Josipovič, antropološko analizo je opravila dr. Petra Leben Seljak. Dr. Irena Zupanič Pajnič je vzela vzorce za možno identifikacijo žrtev. Raziskavo bomo še nadaljevali in načrtujemo, da bomo dognanja predstavili v knjižni obliki.

Svojci žrtev so pomagali pri prekopu, predvsem pa so javnosti pojasnili svojo usodo in doživljanje tako na TV Slovenija, v Družini, Demokraciji, Reporterju. 

Vsem hvala.

Prekop na Mačkovcu je poseben tudi zato, ker je bil plačan s sredstvi dr. Aleksa Lea Vesta in ustanove Memores. Posebna zahvala tudi župniku Maksu Ipavcu in županu Marku Ruparju za prostor na pokopališču.

Želim si, da bi se naše zdravljenje nadaljevalo, da bi še več umorjenih našlo svoj mir v posvečeni zemlji, živi pa, da bi zgradili svoje mirno in miroljubno sožitje.

Govor župana Občine Cerknica Marka Ruparja

Lepo pozdravljeni in spoštovani vsi, ki ste se danes zbrali, da se bomo dostojno poslovili od naših rojakov in jih pospremili na zadnji poti. V imenu Občine Cerknica in seveda tudi v svojem imenu izrekam iskreno sožalje vsem svojcem in njihovim prijateljem.

Ob tej priložnosti se posebej zahvaljujem gospodu Jožetu Dežmanu, dekanu Maksu Ipavcu in vsem, ki ste pomagali, da bomo naše rojake končno lahko pokopali v skladu z moralnimi in etičnimi normami, ki jih moramo spoštovati za vsakega človeka, ne glede na različno verovanje oziroma ateizem.

Prepričan sem, da bo ta dogodek veliko pripomogel k novi evangelizaciji, ki je ne smemo razumeti samo z verskega stališča. Nova evangelizacija je, povedano s preprostimi besedami, spreobrnjenje, ki bo veliko doprineslo k izboljšanju odnosov med ljudmi. Namreč tisti, ki ukrade, naj s tem preneha, tisti, ki pohlepno kopiči bogastvo na račun drugih, naj začne deliti z revnimi. In ne nazadnje, kar je najpomembnejše, tisti, ki zaradi pohlepa po oblasti dvigne roko nad brata, sodržavljana, naj tega nikoli več ne stori.

Vsi se lahko zamislimo nad tem, ali je vredno, da si to naše kratko življenje, ki nam je odmerjeno na tem svetu, uničimo z medsebojnimi spori in zamerami.

Spoštovani!

Današnji dan naj bo samo eden izmed kamenčkov v mozaiku boljših odnosov med ljudmi. Kdaj bomo mozaik sestavili v podobo, ki bo odsevala boljše stanje naše domovine, je odvisno od nas vseh in pri tem ni prostora za egoizem. Širina misli je tista, ki nas povezuje.

Hvala vam.

